钦定古今图书集成/历象汇编/岁功典/第059卷 > 秋日江居写怀六首 高启
## 钦定古今图书集成/历象汇编/岁功典/第059卷 > 秋日江居写怀六首 高启

每看摇落即成悲，况在漂零与别离。为客偶当鲈美
处，思兄正值雁来时。天边暝为秋阴早，江上寒因岁
闰迟。莫把丰姿比杨柳，愁多萧飒恐先衰。

葭菼连秋渺渺长，归舟犹叹滞江乡。客衣欲冷邻机
急，农事初成野饭香。千里断云随雁鹜，半村残照送
牛羊。有愁不解《登高赋》，空使频回宋玉肠。

舌在休夸术未穷，且将踪迹托渔翁。芙蓉泽国弥漫
雨，禾黍田原掩冉风。身计未成先业废，心怀欲说旧
交空。楚云吴树无穷恨，都在萧条隐几中。

风尘零落旧衣冠，独客江边自少欢。门巷有人催税
到，邻家无处借书看。野虫催响天将夕，篱豆垂花雨
稍寒。终卧此乡应不憾，只忧飘泊尚难安。

桑苎翁家次近居，人烟沙竹自成墟。移门欲就山当榻，补屋唯防雨湿书。贫为湖田长半没，拙因世事本
多疏。当时亦有《求名意》，自喜年来渐已除。

秋塘门掩竹穿沙，为客邻酤未易赊。闲里壮年惭白
日，愁中佳节负黄花。渔村霭霭缘江暗，农径萧萧入
圃斜。薄俗相轻吾敢怨，鲁人犹自笑东家。